khistorydata/jeongjo-sjw-relations huggingface dataset:
정조 21년
丁巳三月十七日卯時上詣景慕宮展拜入侍時行都承旨洪明浩左承旨李勉兢右承旨李肇源左副承旨李海愚右副承旨金達淳同副承旨李日運假注書柳台佐李弘謙記事官金景煥金珍恪直提學李晩秀檢校待敎徐有榘以次隨駕上具翼善冠衮龍袍乘與出交泰門永淸門明政門至弘化門上曰出宮當由館峴應製諸生觀旂橋待令還宮由月覲門出駕前下敎上曰承旨中年老難步者落後與提調皆騎司僕馬隨駕可也賤臣承命出傳至觀旂橋降輿所降輿步過上曰自十一日至十五日到記擧案中諸生爲幾許乎勉兢回奏曰爲一百八十三人矣上曰昨日應製出令後進參儒生合爲此數乎勉兢曰然矣上曰注書誰爲隨駕乎肇源曰柳台佐李弘謙外柳遠鳴亦爲待令矣上敎遠鳴曰持此御題爾詣泮宮儒生分坐東西夾室而三題中各從所願製進收券後入來可也乘輿前進入宮大門至神門外降輿步詣版位行再拜禮仍詣廟內奉審訖還御齋室上命勉兢肇源晩秀進前宜寧縣監與宮司同爲入侍賤臣承命出與前宮司宜寧縣監洪樂綏宮司李潢偕入進伏上敎樂綏曰宮享儀圖屛風凡爲幾帖乎樂綏曰綃本二坐紙本二坐凡四坐矣命持入以次展審上曰自第一帖圖與儀分排次第一一詳達可也樂綏曰屛風凡八帖每帖作二層上圖而下儀第一帖上載本宮全圖下載本宮正殿以下位置間架及奉安規制也第二帖上載享祀班次下載樂章樂器祭服名物也第三帖上載五享親祭設饌圖下載設饌次序祭器名物果品式例第四帖上載親行省牲器圖下載五享親祭儀第五帖上載親祭肄儀圖下載五享親祭儀附五享攝事儀而親祭儀節最多故連書於第四帖五帖也第六帖上載酌獻禮圖下載酌獻禮儀春秋展謁由日瞻門展拜儀也第七帖上載俗節朔望祭圖下載俗節朔望儀薦新儀也第八帖上載親上冊寶圖下載親上冊寶儀附上冊樂章也儀多於圖故上下層或未相稱而從便載錄以次類附也齋殿綃本一件齋室綃本一件宮司直所紙本一件凡三件圖儀同典祀廳紙本一件下載儀說則同齋殿件上圖則第一帖本宮正殿圖第二帖設饌圖第三帖第四帖第五帖祭器祭服同第六帖第七帖祭服樂器圖第八帖祭服圖也上曰獻官班次何以爲之乎樂綏曰依五禮儀亞獻官王世子版位終獻官以領議政載錄矣上曰此屛之特命新造蓋欲常目恪遵於儀文品式之制以寓予致隆致孜靡不庸極之誠而今日親審如是善成爾之效勞誠可嘉也使宮司分藏四坐于齋殿齋室典祀廳及宮司直所可也又敎曰本宮圖屛旣成太廟亦不可無享儀圖宗廟提調誰也晩秀曰禮曹判書閔鍾顯也上曰禮判主掌趁夏享前須圖粧屛事分付而廟司中擇其精詳幹事者使之擧行社稷亦一體爲之而曾見尹光濩所編社穆壇儀軌極其詳密使光濩爲之好矣命書傳敎曰今日展拜爲新造宮儀圖屛看審後分藏也來見圖式編次與圖寫極爲精密前宮司直寧縣監洪樂綏陞敍此亦爲所重之意則畫員寫字官亦宜酬勞令該曹給米布後草記享儀享品該備作圖兼錄圖說及各樣節次藏于享所俾各常目遵行一如今番本宮新造之屛制爲好禮判主掌監董太廟則齋殿與齋室廟司直所典祀廳各藏一本社稷則典祀廳藏一本事分付仍命退上出齋殿門乘輿由逌膽門入月覲門至春塘臺還內諸臣以次退出
정조 21년
丁巳三月十七日午時上御暎花堂內乘宣傳官別軍職春等試射入侍時左承旨李勉兢右承旨李肇源左副承旨李海愚假注書李弘謙記事官金景煥金珍恪以次進伏訖上曰兵曹堂上與摠府兵曹入直郞廳各一員入侍出榻敎上曰軍士房承旨與兵判摠府堂郞同詣丹楓亭試射以來海愚以試射入格擧案回奏上曰軍士房各分等施賞可也上曰咸鏡監司入侍出榻敎賤臣承命出與咸鏡監司李鼎運偕入進伏上曰本道各陵寢奉審與春巡前道伯爲之云乎鼎運曰聞已爲之矣上曰何日欲發行乎鼎運曰今日辭陛仍欲登程矣上命肇源宣諭仍命退鼎運退出命書傳敎曰前慶尙監司入侍賤臣承命出與前慶尙監司李泰永偕入進伏上曰本道及沿路農形如何泰永曰牟麥善爲立苗春耕又皆及時頗有豐登之漸矣上曰民邑弊瘼有可奏者否泰永曰比年豐熟民邑少事別無可以仰達而癸丑還起爲嶺民之弊臣於昨秋伏見年分狀啓判下則聖敎丁寧懇惻伏不勝欽誦而第還起之數雖稱以萬結此特擧成數耳其時所執實數不過爲九千餘結而多以隱漏之結査櫛充數三四年之間又不無眞箇還起者今其餘數假令不滿四千結矣上曰仁政必自經界始雖一把一束如有白徵於民則豈不矜憐乎予每爲嶺民不能暫時忘懷至於寢不能安昨年年分啓目中陳土起墾處之限年減等果有實效於民乎泰永曰傳敎頒下之後大小民人莫不歡欣鼓舞北望攢手而今方立標分界爭先起墾許多陳廢之土庶幾次第耕食矣然此卽年久舊陳者癸丑還起則旣載於時起墾元帳付故不入於此中獨未蒙惠澤矣上曰此豈成說乎三千餘結之白徵民何以堪之乎新嶺伯辭朝時有所下敎者聞之否泰永曰交龜時聞之矣上曰何以則使民無此冤也泰永曰臣於昨秋年分狀啓以四千結零冒萬死加請給災者實有所以也昨年穡事到處豐稔嶺南幅員雖曰不小當年災豈若是夥然而流來災頉之不得不混入於今災者亦不無一體分俵之例故癸丑還起亦多入其中矣然而惶隕則深矣上曰朝家有給災之實而白徵之名色自如實爲可悶矣泰永曰朝家之每年給災若是夥然白徵者實蒙惠澤而但還起之名色尙存也故小民則輒以爲稱冤之端矣今若將爲矯救而査櫛之前先聲或出則猾吏奸民必多夤緣舞弄之弊矣泰永曰各邑城餉穀之設置法意甚重而所屬邑民糶糴之時歷險遠輸不勝其勞其中鳥嶺山城又在嶺路一隅屬邑之遠者或至二百餘里每於納還之時守宰則邑糴方張不能領運鎭屬則奸竇滋生或多防納民偏受害不一其端臣上來之路各邑民人以此事狀擁馬呼訴聞慶縣監旣兼守城之任故相議其矯救之道則本縣之弊亦在於穀多民少今若就原簿中移劃於該鎭以充其代而各邑之還穀商確區處則在該鎭不失原數而主客可以除弊矣事甚便好而餉穀體重不敢以愚見仰請處分矣上曰聞甚便好依卿所奏爲之令廟堂卽爲分付新伯可也出擧條泰永曰左兵營所管華山城築城米名色卽年前經紀移營於華山城而請得者也移營之議旣已中止而此穀則耗上加耗厥數夥然間因備局行會移劃於防債穀而餘數之見在者猶爲五千餘石矣蔚山新寧等邑原糴甚多而又添此穀公無所賴民受其弊臣意則旣係築城之所需待秋盡數區處以補公用永救民瘼恐合事宜矣上曰令廟堂草記稟處可也出擧條命書傳敎曰右承旨入侍又命書榻敎曰都承旨右副承旨許遞前望單子入之待下批牌招察任又命書傳敎曰未肅拜呈告玉堂許遞前望單子入之待下批牌招察任又命書傳敎曰故相兪忠文祥期在明夜祭文製下遣閣臣致祭於再明日分付畿營祭物令地方官備待命書傳敎曰禁衛鄕軍停番代東營集春營以訓局軍替入而昨年旣如此今年又如此渠輩之偏苦可悶今日因隨駕軍事覺得矣旣覺之當有闊狹兩處替直訓局軍以御營出番鄕軍替直事分付如有難處之端亦令草記命書傳敎曰違牌承旨竝許遞前望單子入之待下批牌招察任仍命退諸臣以次退出
정조 21년
丁巳三月十七日酉時上御便殿坐直承旨入侍時左副承旨李肇源假注書李弘謙記事官金景煥記注官金良倜直提學李晩秀抄啓文臣金近淳申絢柳遠鳴以次進伏訖上曰承旨與抄啓文臣泮儒應製榜同爲編次可也敎晩秀曰近來泮製絶無佳作今番試券皆是合意故多出優等矣仍命書傳敎曰去二月朔日次儒生殿講上齋生進先試賦居首二中一生員洪志燮新印四書中一件賜給詩居首二下一生員李英玉新印史記英選一件賜給表居首次上一生員金命淵朱書百選一件賜給賦之次二中二進士李翼詩之次二下生員金鋼表之次次上二進士姜履元新印大本韻書各一件賜給賦二下生員申百祿賦三上生員宋文晦進士李儒冕生員李在修詩三上進士金獻行洪樂文關種吉生員金會淵進士趙匡修生員閔致福新印小本韻書各一件賜給賦三中進士金匡炅生員鄭淞詩三中進士韓度裕各內下紙一卷賜給賦三下進士金相任金慶運詩三下進士金聖球李韶九賦草三下生員天命翊進士兪漢寔生員金炳翼進士李㷞任履周生員李弘喆詩草三下進士朴民淳玄承祚韓致奫蔡義重生員崔照進士崔楨勳兪孟煥李英秀趙學春孫秉魯各內下筆三枝墨一笏賜給表次上進士沈魯崇等賦次上進士黃勉喆等詩次上生員崔熽等賦草次上進士許澮等詩草次上進士李在璣等各內下筆二枝墨一笏賜給入格儒生待下敎待令事分付仍命退諸臣以次退出
정조 21년
行都承旨徐邁修齋宿左承旨申耆齋直右承旨李勉兢齋宿左副承旨李肇源齋宿右副承旨李海愚齋宿同副承旨李日運齋直注書柳遠鳴病一員未差假注書洪樂浚齋宿李弘謙齋直事變假注書崔仁簡仕
정조 21년
李勉兢啓曰三皇忌辰日望拜禮前期一日以稟事曾有先朝受敎矣今三月十九日毅宗皇帝忌辰日親行望拜禮何以爲之敢稟傳曰明日當詣奉室行禮奉審壇上還宮當由集成門該房以此知悉
정조 21년
徐邁修啓曰假注書柳台佐身病猝重勢難察任今姑改差何如傳曰允
정조 21년
李勉兢啓曰明日奉室行禮齋宿處所以何處爲之乎敢稟傳曰處所依壇享時例爲之可也
정조 21년
柳台佐改差代以洪樂浚爲假注書
정조 21년
李勉兢啓曰明日奉室行禮時九卿及兩司長官當爲進參而戶曹判書李時秀病不進行大司憲金載瓚呈辭大司諫尹東晩未肅拜竝卽牌招以爲淸齋之地何如傳曰允
정조 21년
李勉兢啓曰明日奉室行禮時兩司侍臣不可不備員除在外外司諫李魯春卽爲牌招以爲淸齋之地何如傳曰允
정조 21년
李海愚以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 21년
李海愚以兵曹言啓曰今三月十九日大駕詣奉室望拜禮時侍衛軍兵及墻外環衛軍兵當爲磨鍊而取考謄錄則甲寅年挾輦軍一百名磨鍊訓局步軍五哨環衛昨年再昨年挾輦軍以金虎門入直軍四十名磨鍊外各營入直軍除營直訓將率領環衛槍劍軍連爲置之矣今番何以爲之乎敢稟傳曰竝依昨年例爲之環衛軍則以出番軍五哨爲之可也
정조 21년
丁巳三月十八日卯時上御便殿左副承旨入侍時左副承旨李肇源假注書李弘謙記事官金景煥記注官金良倜以次進伏訖上曰昨日應製榜已爲頒布乎出朝報時俾無遺漏誤書之弊宜矣又敎曰今日之雨可謂及時人皆以爲喜雨乎肇源曰近日望雨之餘甘霔方洽爲農事可幸矣仍命退承史以次退出
정조 21년
丁巳三月十八日辰時上御重熙堂左承旨入侍時左承旨申耆假注書李弘謙記事官金景煥記注官金良倜以次進伏訖上曰承旨今番陵所奉審時局內役處當爲幾何耶耆曰臣於英陵寧陵局內沙汰處奉審之行竊有膚淺之見敢此仰達矣大抵執頉諸處當其始初微汰之時若以若干土石從便補築則終必無如是浩大之患而事係重大不敢生意自今以後一依莎草播種之例經一雨水之後陵官遍審局內有可以補土築石處則方便擧行俾無轉益汰缺之意令該曹知委於兩陵官仍以此意一體知委於各陵園墓官員以爲惕念遵行之地恐合事宜矣上曰依爲之經源汰落處雖不補土築石若以枺木堅排又令塡柴以實之層層維持其勢平餔緊密則設或更致汰落流下之土莎入於層枺之內與柴箚貼而水於其間反爲均拌之資則水滀沙汰決不爲頹落之弊令禮判嚴飭各處齋郞自今夏依此爲之俾各書付壁上銘心擧行可也出擧條仍命退承史以次退出
정조 21년
丁巳三月十八日辰時上御重熙堂禮房承旨入侍時右承旨李勉兢假注書李弘謙記事官金景煥記注官金良倜以次進伏訖上曰明日皇壇望拜禮時參班人皆入拱北門駕前鼓吹勿爲待令而今日當爲齋宿以此知悉可也仍命退承史以次退出
정조 21년
丁巳三月十八日午時上御重熙堂左副承旨入侍時左副承旨李肇源假注書洪樂浚記事官金珍恪記注官金良倜以次進伏訖上曰初欲於今日齋宿時引見矣雨後日氣如是陰濕故齋宿處所當於便殿而老人亦難引見左相許遣備郞往傳此意亦令於其本家近處出齋好矣賤臣承命出傳還入仍命退承史以次退出
정조 21년
丁巳三月十八日未時上御便殿軍士房承旨入侍時右副承旨李海愚假注書李弘謙記事官金景煥記注官金良倜原任直提學徐龍輔抄啓文臣金近淳洪奭周以次進伏訖上曰二直提學李晩秀與抄啓文臣申絢曺錫中同爲入侍可也賤臣承命出傳與之偕入進伏上曰鄕禮篇編校與史記英選懸吐之役當及今速訖須各日日仕進於鑄字所着意爲之可也仍命退諸臣以次退出
정조 21년
行都承旨徐邁修坐左承旨申耆坐右承旨李勉兢坐左副承旨李肇源坐右副承旨李海愚坐直同副承旨李日運坐直注書柳遠鳴病一員未差假注書洪樂浚仕李弘謙仕直事變假注書崔仁簡仕
정조 21년
大駕詣皇壇望拜禮罷還內後內閣政院玉堂藥房口傳問安答曰知道
정조 21년
傳于李海愚曰京畿監司留待
정조 21년
傳于李勉兢曰京畿監司入侍
정조 21년
李勉兢啓曰皇壇望拜禮時皇朝人子孫及忠良子孫自有應參之人毋敢混入而今日參班中御營廳將校稱以功臣子孫肆然攔入事甚駭然混捧擧案之兵曹堂上不能檢飭之該營將臣竝推考何如傳曰允
정조 21년
有政吏批判書李秉鼎進參判參議未差行都承旨徐邁修進以李益運爲吏曹參判李城輔爲吏曹參議金銑爲修撰柳焵爲禮曹參判趙鎮順爲宣陵直長韓啓重爲司圃直長安宗厚爲慶興府使金基彦李羲淵爲禁府都事尹定鎮爲敦寧參奉鄭軾爲懿陵參奉禁府都事金基彦掌苑奉事尹象基相換
정조 21년
兵批判書權參判洪聖淵病參議睦萬中入直進參知李景溟病右副承旨李海愚進僉知單李孝承護軍洪明浩權裕副護軍蔡弘遠金達淳鄭斗煥副司果鄭斗幹李春英鄭時儉李秉德金商岳竝單付
정조 21년
傳于李日運曰當該注書拿處
정조 21년
以平安監司朴宗甲狀啓慈山府民家燒燼全羅監司徐鼎修狀啓法聖鎭民家燒燼恤典題給事傳于申耆曰方農失所切矜依近日處分令廟堂區別勿徵還役嚴飭地方官使之斯速結構奠接事卽爲行會
정조 21년
徐邁修以吏曹言啓曰遼東伯祀孫年未滿者儒武間令吏兵曹問其所業草記事命下矣自臣曹搜問則遼東伯金應河七代奉祀孫幼學宅基年今二十一歲而居在江原道鐵原地方習儒業云矣敢啓傳曰令兵判招見勸武後草記渠若不欲操弓付之吏曹承傳冊錄其名待年滿初仕調用而遼東伯家前有致祭之擧乎令禮曹問于本家草記可也
정조 21년
李海愚以御營廳言啓曰依下敎本廳別武士金禹臣決棍十五度懲後之意敢啓傳曰知道
정조 21년
丁巳三月十九日卯時上詣皇壇望拜禮入侍時行都承旨徐邁修左承旨申耆右承旨李勉兢左副承旨李肇源右副承旨李海愚同副承旨李日運假注書洪樂浚李弘謙記事官金景煥記注官金良倜直提學李晩秀檢校待敎徐有榘以次侍立上具翼善冠黑圓領袍乘輿出集成門至朝宗門外降輿步詣列冽泉門內上曰皇朝人子孫與忠臣子孫參班者皆於階上成東西班次而此後亦依此式遵行可也就版位行四拜禮仍詣奉室奉審上曰守直官擧行極爲駭然仍命書駕前下敎曰守直官王道信降定漢旅令該曹口傳差代仍詣壇上奉審敎鄭民始曰敬奉閣欲移建於壇西墻外地形亦可以叶宜否民始曰可合營建矣上步出冽泉門朝宗門外乘輿至集成門上曰參班儒武當召見須以各派子孫分而入侍而皇朝人子孫先爲入侍可也上曰李提督李摠兵子孫進前熙章等進奏職姓名上曰李源之病今何如熙章曰方在苦劇中矣上曰今參班者只此三人乎熙章曰多在鄕故未能一齊來參矣上曰昨年望拜禮時京兆只以在京人修擧案故居鄕者落漏其時該郞廳擧行極爲駭然矣命退上曰黃錢塘子孫進前黃功子孫等進奏姓名上曰今參班者幾人乎胤曰五人矣上曰黃世中何不入來乎胤曰方爲順天營將矣命退上曰王按察子孫進前道恒等進奏姓名上曰高陽郡守王道常何不上來參班乎道恒曰以使行延接事未得上來矣上曰參班有所重則豈可以使行之等待不爲來參乎命退上曰馮三仕子孫等進前慶瑀等進奏姓名上曰馮三仕子孫京鄕幾人乎慶瑀曰九人矣命退上曰裵三生子孫入來乎耆曰裵三生子孫不爲待令云矣上曰鄭學士子孫進前昌彬等進奏姓名上曰爾之一家幾人乎昌彬曰京鄕十二家矣上曰今不過數人參班何也昌彬曰多在鄕而然矣命退上曰田尙書子孫進前聖龍等進奏姓名上曰爾之一家幾人而獨二人參班乎聖龍曰居遐方者七八人而在京者則無之臣亦居長湍矣上曰爾與得雨德雨爲幾寸乎聖龍曰爲叔姪矣上曰王楫馮三仕裵三生等子孫是八家而爾則不入於八家乎聖龍曰然矣上曰爾爲漢旅乎聖龍曰不爲矣上曰禁軍自是爲官之階梯以爾當先付禁軍矣仍敎肇源曰此二人中擇其可爲人差出禁軍之意言于兵判可也命退贈參議康世爵子孫等進前上曰爾爲漢旅乎思憲曰非漢旅乃別付料也上曰何爲付料也思憲曰居於茂山故臣三人受司果司勇三窠祿矣上曰然則爾三人皆留京乎思憲曰二人則適下京臣獨留之矣命退上曰三學士子孫進前吳學士子孫慶曾等進前上曰爾與慶元爲幾寸乎慶曾曰爲八寸矣上曰爾之一家中守令幾人慶曾曰在斗慶元二人矣命退上曰尹學士子孫進前生員爔幼學彝鉉進前上曰尹學士奉祀孫誰也彝鉉曰振威縣令應鉉也上曰爾爲學士幾代孫乎彝鉉曰臣爲學士六代血孫矣上曰學士血孫只爾一人乎彝鉉曰臣外又有童蒙一人在鄕矣上曰爾年幾何彝鉉曰二十六歲矣命退上曰金文忠子孫進前翼行等進前上曰文忠奉祀孫誰也翼行曰前郡守復根也上敎耆曰復根何爲有罪名乎耆曰曾因高城事有禁錮矣上曰復根之子誰也翼行曰炳文矣命退上曰金文正公子孫進前履祜等進前上曰爾戚姻中誰是顯官乎履祜曰臣爲前禁將申大顯之壻領議政洪樂性之外孫矣上曰文正子孫必多於文忠子孫而今參班之數殆半不及是豈成說乎爾之門長誰也履祜曰前僉知重行也上曰當參而不參者俱載成冊中當一竝停擧而姑爲容恕此意歸諭于爾之一家可也命退上曰尹忠憲子孫進前庠基等進前上曰爾之一家京鄕幾家乎庠基曰居京者七八家而其外皆在鄕矣上曰忠憲奉祀孫誰也庠基曰彦鎭矣命退上曰尹文正子孫進前性鎮等進前上曰文正奉祀孫誰也性鎮曰定鎭矣上曰定鎭之年幾何性鎮曰三十八矣命退上曰忠烈公黃一皓子孫進前時鍾進前上曰爾與載鼎爲幾寸乎時鎮曰爲九寸矣命退上曰綾原君子孫進前厚老等進前上曰綾原君有諡號否厚老曰貞孝公矣上曰卽今宗班皆貞孝之子孫乎㷸曰然矣上曰奉祀孫誰也厚老曰前牧使德鉉而方在謫矣命退上曰忠烈公洪命耇子孫進前秉一等進前上曰爾家立朝者誰乎秉一曰華城判官元燮臣五寸矣上曰奉祀孫誰也秉一曰幼學陽燮矣命退上曰義烈公洪命亨子孫進前仁燮進前上曰許多子孫爾一人獨爲參班豈成說乎命退上曰文忠公曺漢英子孫進前晦振進前上曰爾與允亨爲幾寸乎晦振曰允亨之姪也上曰爾年幾何晦振曰六十矣上曰爾之顔面甚熟年亦旣老予不無商量之道而旣非祀孫只以文忠五代孫遽擬初仕亦似無義矣命退上曰李忠武子孫進前漢豊等進前上曰御將不須進奏姓名其餘儒武進前可也漢忠進奏姓名上曰爾家參班者只儒生乎漢忠曰武則不爲待令矣命退上曰忠貞公金德諴子孫進前光魯等進前上曰參班者只此四人何也命退上曰遼東伯子孫進前宅基進前上曰奉祀孫誰也宅基曰臣是也上曰年幾何宅基曰年二十矣命退上曰林忠愍子孫進前栽成進前上曰爾家在京者幾人也栽成曰只有宣傳官必榮一人而其外皆在忠州矣命退上曰宋文正子孫進前天圭等進前上曰奉祀孫誰也天圭曰欽書矣上曰先正祠版何時入城乎天圭曰來月望念間當入城矣命退上曰鄭文簡子孫進前軾進前上曰奉祀孫誰也軾曰臣是也上曰爾年幾何軾曰三十矣命退上曰申曼子孫來參乎贈大司憲申曼子孫滃進奏姓名命退忠肅公李尙吉子孫等進前命退忠正公金益兼子孫進前上曰爾名云何曰箕景也命退李義培子孫等進奏姓名命退崔夢亮子孫進奏姓名上曰爾家有諡乎文耆曰先朝戊辰蒙贈諡而未及延諡矣命退上曰南以興子孫進前正寬等進前上曰奉祀孫誰乎正寬曰前宣傳官南燁矣命退上曰李士珪子孫進前球等進前上曰爾爲幾代孫乎球曰六代孫矣命退上曰壯烈公李希建子孫進前禹昌等進前上曰爾家有諡乎禹昌曰無有矣命退貞僖公任有後子孫等五人進前上曰參班者只此數乎尙泰曰然矣命退忠愍公宋圖南子孫六人等進前命退忠壯公閔栐子孫等四人進前命退愍肅公金琂五代孫宗洛進前上曰向時筮仕者誰也宗洛曰臣兄矣上曰爾亦一名乎宗洛曰然矣命退贈參議黃善身子孫等進奏姓名命退贈參議姜興業子孫百源進奏姓名上曰爾爲幾代孫乎百源曰六代孫矣命退贈參議具元一子孫等進奏姓名命退忠烈公權順長子孫曄進奏姓名命退兪榥子孫等進前上曰爾家有諡乎聃柱曰忠簡公矣命退忠肅公趙廷翼子孫彝錫進前上曰奉祀孫誰也彝錫曰鳳山郡守趙華錫矣命退贈參判李惇敍子孫鍾夏等進前上曰爾爲幾代孫乎鍾夏曰爲五代孫矣命退贈副提學李命雄子孫等進奏姓名命退忠莊公許完子孫霖進奏姓名上曰爾之一家何不盡爲參班而爾獨入來乎霖曰皆在鄕故未及入參矣命退忠壯公諸沫子孫景彧進奏姓名命退上曰忠壯公崔孝一子孫來參乎進前可也性文進前上曰性烈今何去乎性文曰曾以价川郡守今爲權管矣命退贈星州牧使李士龍子孫應權應俊進奏姓名上曰爾皆閑良乎應權曰臣等皆出身矣上曰爾以乃祖之孫能皆及第甚奇喜矣向以八姓及忠臣後裔命御將敎習藝矣能有此效乎應權等曰臣等幸蒙敎射之命而皆占科名矣命退贈參議張厚健子孫允顥進奏姓名上曰爾閑良乎允顥曰以出身爲別付料矣命退八壯士金志雄五代孫禹臣進奏姓名上曰八壯士子孫亦入於忠臣子孫中此是冒入豈不駭然乎令該曹査覈可也邁修曰今此儒武召入之際近仗軍士任自喧聒事之可駭莫此爲甚不能檢飭之該曹判堂推考警責何如上曰依爲之出擧條命書傳敎曰今日行禮時李提督家未見冠帶參班者聞摠管李源之病亦難强云慶興府使李孝承姑遞見任諸道閫帥待窠擬入慶興之代令該曹拔例擇差下送田尙書之家雖不入於八姓其所收錄亦豈或後今聞其家之人不在官職云卽令兵判以可爲人先付禁軍今之禁軍卽前之實職也此後待相當窠別爲收用忠臣家聲何家不凜凜而三學士家以外尹文正煌首炳大義者鄭文簡蘊忍說光景乎文正之家後承最多至過百有數十餘人而其祀孫尙未沾祿仕云文簡之家零替無一命之士云大抵皆屬欠典竝令該曹訪其祀孫無論年滿與否仕滿直長權付司果序陞後擬入莫踰今日金李兩忠武節義媲義而遼東伯祀孫年未滿者儒與武間令吏兵曹問其所業草記尹忠貞家血孫只有一人而與祀孫寸遠尙漏收錄云亦令該曹載其名於承傳案以爲從後收用之地又命書傳敎曰政官牌招開政仍還內諸臣以次退出
정조 21년
丁巳三月十九日午時上御重熙堂京畿監司入侍時右承旨李勉兢假注書李弘謙記事官金景煥記注官金良倜京畿監司李在學以次進伏訖上曰同副承旨入侍出榻敎賤臣承命出傳與同副承旨李日運偕入進前上敎在學曰今番巡路陵所奉審幾處爲之乎在學曰先詣禧陵孝陵昭顯墓奉審次詣恭陵順陵永陵奉審又詣長陵奉審仍歷坡州往長湍設行都試又詣麻田崇義殿奉審仍往楊州設行都試又詣溫陵奉審而來矣上曰昭顯墓植木果着實爲之乎在學曰昨年所植之木皆無枯損而今年亦將隨飭更加植之矣上曰昨年年事旣登熟列邑民情果皆安堵乎在學曰到處居民皆爲安樂至於還穀不願受食其年豐而穀賤可知矣上曰昨日之雨亦爲喜雨耶在學曰近來雖無惜乾之憂而向日雨後爲日稍久際此雨澤不多不少今年農形已有豐登之漸矣在學曰臣巡路過坡州時聞本倅之言則年前幸行時小次之室今不可不改建而以本邑之力無以拮据京司無邊錢限年貸得則可以經紀矣上曰與戶惠堂相議爲之可也上敎勉兢曰今日望拜禮參班人成冊中落漏誤書實不成說漢城府郞官自政院卽爲招致各別申飭此後更爲修整冊子而各派子孫以某之子某之弟顯著可知之人逐各懸註於名下以爲一按瞭然之地可也仍命退諸臣以次退出
정조 21년
行都承旨徐邁修坐行左承旨李晩秀未肅拜行右承旨李益運坐左副承旨李勉兢坐直右副承旨李肇源坐同副承旨李日運坐直注書柳遠鳴病一員未差假注書洪樂浚仕直李弘謙仕事變假注書許栮仕
정조 21년
藥房提調金文淳副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 21년
李日運啓曰御營廳將官來言今日本廳軍兵日次私習云矣敢啓傳曰知道
정조 21년
李日運啓曰備邊司郞廳來言今日賓廳日次而大臣身病不得來會云矣敢啓傳曰知道今日欲爲次對右相尙不出肅廟堂之事可悶卿則似昨朝寒觸冒旣多今日則有難强行日次右相許方欲別爲敦召待其簉朝卿亦同爲入侍仍率諸宰來會兼行次對事次對稟來言備郞使之傳論于左相
정조 21년
李肇源啓曰望拜禮時皇朝人子孫忠良子孫應參各人錄名冊子中職銜誤書處不止一二此雖由於各家門長不善書納而該府若能照檢豈有如是錯誤之擧乎事體所在不可無警當該京兆堂上推考何如傳曰允
정조 21년
傳于李肇源曰諸承旨持公事入侍
정조 21년
徐邁修啓曰事變假注書崔仁簡身病猝重勢難察任今姑改差何如傳曰允
정조 21년
傳于李肇源曰左承旨入侍
정조 21년
崔仁簡改差代許栮爲事變假注書
정조 21년
傳于李勉兢曰左副承旨入侍
정조 21년
傳于李肇源曰右副承旨許遞前望單子入之
정조 21년
以柳遠鳴囚單子傳于李日運曰附過放送時囚李光葵鄭枻等遺漏條件査考間保放
정조 21년
吏曹口傳政事尹慶曾爲敦寧參奉
정조 21년
徐邁修啓曰今三月二十一日祿都目政事爲之之意敢啓傳曰知道
정조 21년
假注書洪樂浚書啓臣敬奉聖諭馳往傳諭于南部薰陶坊政丞契議政府右議政李秉模所住處則以爲臣於浹月病伏之中忽伏奉千不堪萬不近之命歷日驚惶靡所措躬只冀聖心之旋察公議誤恩之終必收還不意入侍史官臨宣聖諭提故相佐治之誠責僚席分勞之義辭敎鄭重期勉隆摯雙擎九頓只有惶汗之沾衣而已臣之不肖無狀本無可以擬議於百執事之末而日月之照偶失容光拔之衆望之外置之三事之列廟堂因此不尊百僚因此解體紀綱風氣之日漸陵夷於不聞不知之中者難一二計畢竟奸萌莫折人心淪胥而獲逭坐視之大戾反被解免之洪私此不但臣心之自以爲倖世亦孰不以爲倖也雖殿下不忍終棄薰沐而拂拭之西樞優閒恩已至渥已厚中書一步是豈臣夢寐之所復及哉顧今聖志奮發百度淬礪此政凝精會神充養元氣之一大機而充養之工本非可以襲義而取之者必先致力於輔相之得其人勿忘勿助以立其浩然剛大之體而乃以無善可紀已試蔑效之如臣碌碌者擧以重毗之責任之重縱云差異於領左揆題目一下有識駭嘆此已非細故也目下病狀之無望蠢動猶屬第二件事謹當稍定心神冒入文字更暴衷懇云矣敢啓傳曰知道
정조 21년
李肇源以漢城府言啓曰昨年十二月未婚男女過婚草記批旨內知道此外遺漏之類更令各該部今年內査報一邊別單啓聞今該廳着意助給仍令當部過婚日子報來後草記如過春三朔該部官員論罪可也事命下矣令各該部更加搜訪書啓後過婚形止各部今纔報來故別單書入之意敢啓傳曰知道
정조 21년
李日運以兵曹言啓曰依傳敎遼東伯金應河奉祀孫幼學宅基卽爲招來以傳敎內辭意問之則以爲氣質微弱勢難操弓必欲以儒爲業云矣敢啓傳曰知道
정조 21년
李日運以兵曹言啓曰今三月二十一日武臣賓廳講書日次而中日相値不得爲之之意敢啓傳曰知道
정조 21년
李日運以都摠府言啓曰副摠管吳載徽以文臣朔試射試官訓鍊院晝仕出去之意敢啓傳曰知道
정조 21년
李日運以刑曹言啓曰頃因猥濫擊錚人等原情啓目判付內安處寬事事關城役豈或一毫爲弊且觀渠供曲直不難知也況不關於役所之物都廳之屢次行關必欲督捧有甚其然之委折而然乎處寬姑放本訟段卿等從公決給後草記俾無扶强抑弱之弊事命下矣應問人李占先郭弼濟洪世弼等發關該府卽爲捉來反覆究問詳細査實則當初關西小米作錢條一萬兩雖以北關民崔仁海名成出手標云若其主張者李儒謙分用者李占先安處寬郭弼濟洪世弼而占先乃是儒謙之奴屬也占先等三人所分用合爲四千八百九十兩零安處寬所用爲五千一百兩零而到今占先輩謂仁海以處寬之差人處寬則謂仁海爲弼濟之同商互相推諉所謂仁海雖曰標主渠則無所干涉矣處寬還納之時以占先爲換錢主人隨得隨給於占先轉納于都廳所其愆期未納者自都廳所發關督納於處寬同生兄所住處又或徵捧於處寬同商之在京者取考去來文跡則處寬世弼當納之數皆已準納矣然則見今未盡捧之一千八百兩零卽不過占先弼濟之所未納者也占先憑藉扳援募出衆人圖得公貨者渠也分授區處者渠也毋論某某所納亦莫不關由於渠而受標於渠則處寬準納之數渠豈不知而今以渠輩興販物種之前後去來者混錄於處寬名下謂以元數當捧則都廳不分誰某當納之各爲幾許只憑仁海之手標占先之口供專督處寬致此呼冤者前後事狀不過如斯元錢一千八百兩零準捧於占先弼濟渠輩翻弄推諉之罪自臣曹分輕重勘放而始旣不善於任事終又偏聽而發關以致遐民滯囚微事上煩者不審之失在所難免當該都廳從重推考何如傳曰役事告成之後何必追提乎依此決給俾無更訴之弊可也
정조 21년
吏曹判書李秉鼎疏曰伏以臣於昨日政敦寧參奉望筒大有做錯之失文正公尹煌祀孫擬入命下之後臣卽送京兆吏於尹氏諸宗又書問於副護軍臣尹光顔則皆以尹定鎭爲祀孫而竝年歲錄示故臣更不起疑以定鎭備擬至蒙天點矣追聞定鎭纔遭其生母喪而諸宗昨未及詳知云臣之疎率昏謬倉卒不審誠無所逃其罪矣且臣與新除授本曹參判李益運有世所共知之嫌僚寀周旋初無可論則職屬已遞義難虛縻玆敢略入文字冒干崇嚴伏乞聖明亟命鐫削臣職名仍治臣辜犯俾昭法紀以靖私義而敦寧參奉望筒亦令勿施不勝幸甚臣無任云云答曰省疏具悉敦寧參奉尹定鎭望筒何必勿施後政差代卿其勿辭行公
정조 21년
丁巳三月二十日卯時上御誠正閣藥房入診諸承旨持公事入侍時藥房提調金文淳副提調徐邁修左承旨申耆右承旨李勉兢左副承旨李肇源右副承旨李海愚同副承旨李日運假注書洪樂浚李弘謙記事官金景煥記注官金良倜直提學李晩秀醫官柳光翼金孝儉金光國周命新李周憲朴春源李惟鑑玄必采吳仁豊丁希泰以次進伏訖文淳曰近日朝寒尙峭聖體若何上曰一樣矣文淳曰王大妃殿氣候何如上曰一樣矣文淳曰惠慶宮氣候何如上曰一樣矣上曰承旨讀奏公事而無公事房先退可也勉兢海愚退出日運讀奏忠淸監司林濟遠啓本罪人孫慶洽藍浦縣到配事江原監司徐有防啓本罪人李太起通川郡到配事命書判付訖敎晩秀曰向以日省錄遺漏事檢書官等已爲拿處而若不別般嚴處則無以懲後矣此後入直閣臣逐日照檢若於字句條件間如有疎漏隨其輕重卽爲勘處以此永爲定式可也邁修曰近來兩司俱是在外或有情病無一行公者聖朝雖無闕事臺諫是國家之耳目關係何如而臺廳長鎖屢閱時月竊恐有傷於國體故敢此仰達矣上曰臺廳長鎖之樣外面見之孰無此心卿能言之言則不可謂非矣在外及未肅拜南臺外竝許遞前望單子入之待下批牌招察任可也出擧條命書傳敎曰重卜于卿意豈徒然見今首揆得暇左相獨勞此時卿之出而膺命豈容暫時或緩乎且況故相銳意佐治之餘爲廟謨爲朝象惟有何處得來之想際此卿爲此任勉盡稱塞之方莫負毗卿之意意謂翌卽謝恩稽至今久遣入侍史官宣此企卿欲行次對之由卿須卽起視事事傳諭于右議政仍命退承史以次退出
정조 21년
丁巳三月二十日辰時上御重熙堂右副承旨入侍時右副承旨李海愚假注書李弘謙記事官金景煥記注官金良倜以次進伏訖上曰編校之役今當速訖儀軌堂上使之進詣鑄字所卽爲始印可也仍命退承史以次退出
정조 21년
丁巳三月二十日未時上御重熙堂左副承旨入侍時左副承旨李肇源假注書李弘謙記事官金景煥記注官金良倜以次進伏訖上曰直閣自任所何日入來乎肇源曰聞十七日發程今明似當來到矣仍命退承史以次退出
정조 21년
丁巳三月二十日未時上御重熙堂都承旨入侍時行都承旨徐邁修假注書洪樂浚記事官金景煥記注官金良倜以次進伏訖上敎邁修曰故右相諡狀今已來到云耶邁修曰姑未聞矣上曰問于弘文館知入可也賤臣承命出回奏未及來到上曰催促可也仍命退承史以次退出
정조 21년
行都承旨徐邁修病行左承旨李晩秀坐行右承旨李益運病左副承旨李勉兢坐右副承旨李肇源坐直同副承旨李日運坐直注書柳遠鳴病一員未差假注書洪樂浚仕李弘謙仕直事變假注書許栮仕
정조 21년
李日運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 21년
李勉兢啓曰來二十五日朝參日次而國忌齋戒相値頉稟之意敢啓傳曰知道
정조 21년
李日運啓曰行大司憲金載瓚呈辭執義掌令一員未差掌令洪彦燮持平金壽祖鄭宗魯在外監察茶時之意敢啓傳曰知道
정조 21년
傳于李肇源曰下直守令留待
정조 21년
傳于李肇源曰下直守令入侍
정조 21년
李勉兢啓曰正月初一日日次輪對官內資寺直長李英紹奉事林樂喆尙瑞院副直長高萬說都摠府經歷趙都事孔述祖十一日日次典設司別提金寬南播秀別檢李運復刑曹正郞尹秤佐郞李祉亨鄭持容通禮院引儀黃井彦濟用監副奉事李審度二月十一日日次廣興倉守鄭謙煥令朴敦浩主簿李鎮熙直長尹載僖宗親府典簿洪就榮東氷庫別檢申錫老成均館典籍李夢龍司僕寺僉正朴宗厚判官韓大裕二十一日日次儀賓府都事趙鎮完司䆃寺奉事尹覺基禮賓寺主簿崔笠瓦署別提李澾掌死署別提金最行三月十一日日次議政府司錄嚴思彦平市署令徐有惇主簿李學彬直長尹鎰東學訓導李台祥造紙署別提康國愼金在儉吏曹正郞李尙寯佐郞李明孚二十一日日次宗廟署令安命遠金履禮直長李仁祜承文院判校卜台鎮中樞府都事李厚重養賢庫兼主簿鄭履綏西學訓導金致龍來待矣傳曰入侍
정조 21년
李勉兢啓曰吏曹郞廳來言祿都目政事爲之事命下而判書李秉鼎身病參判未差參議李城輔在外不得開政云判書李秉鼎卽爲牌招何如傳曰允
정조 21년
李日運啓曰吏曹判書李秉鼎牌不進推考傳旨今方捧入而祿都目政事命下之後如是違牌不卽擧行事甚未安更卽牌招何如傳曰允
정조 21년
李日運啓曰吏曹判書李秉鼎再牌不進推考傳旨今方捧入而開政命下之後連事違召不卽擧行事極未安所當更請牌招而係是一日三牌何以爲之敢稟傳曰更爲牌招
정조 21년
有政吏批判書李秉鼎進參判未差參議李城輔在外右副承旨李肇源進以徐龍輔爲吏曹參判朴載淳爲副應敎申大尹爲修撰李祖承爲兵曹參判檢書官二徐理修李藎模折衝李恒載今加嘉善加資事承傳
정조 21년
兵批判書權進參判未差參議睦萬中病參知李景溟入直同副承旨李日運進同知單千世弼僉知三單崔鳳獜崔重敎高雲瑞副護軍申耆尹東晩李海愚副司直尹序東趙錫晦李魯春金圭夏金若鍊副司果金銑邊景祐韓啓玉竝單付
정조 21년
傳于李晩秀曰來待諸臣入侍
정조 21년
臺諫前望單子入之大司諫洪聖淵司諫高宅謙獻納李翊模正言成彦檝李寅采執義鄭萬始掌令趙彦哲落點
정조 21년
事變假注書許栮書啓臣敬奉聖諭馳往傳諭于南部薰陶坊政丞契議政府右議政李秉模所住處則以爲臣冒入辭本顒竢遞免之恩不自意史官儼臨溫批誕宣責勉之敎愈往愈隆臣是何人敢辱斯命惝怳慙懼不啻萬倍於除拜之初也諸條提諭雖以臣愚昧亦知其爲今日要道實政而如何而帖然如何而粹然如何而恤如何而懲如何而足必待其人而後可以稱聖意塞聖望臣之懇求辭免冀卜賢德正以此也豈得已哉若乃病狀之難强不但同朝之共知抑或聖明俯燭故不敢溷陳於前疏而坐臥尙輒須人趨走尤無其望擬於日間冒罪申籲仰請處分云矣敢啓傳曰知道
정조 21년
李肇源以吏曹言啓曰新除授敦寧參奉尹慶曾方在喪制未闋中云臣之矇然擬入至蒙天點誠不勝萬萬惶恐而原望筒勿施何如傳曰若過十餘日自可供職此草記勿施可也
정조 21년
李日運以戶曹言啓曰因內需司單子司屬全羅道順天仙巖寺陳荒田四結五負自今年免稅事判付內今道臣嚴飭除弊俾無如前侵困之弊免稅一款令該曹草記稟處事命下矣內司宮房所屬寺刹田畓多有免稅之例況此仙巖寺陳田四結五負旣是年久荒廢處則有不當一例徵稅而僧徒呼訴有難準信令本道元田結數及陳廢與否更爲詳査年久荒廢的實則自今年爲始免稅之意分付何如傳曰允
정조 21년
李勉兢以禮曹言啓曰鄕飮儀註及鄕約自臣曹頒之中外俾各遵行事旣承成命矣此實敦風化俗返漓廻淳之一大機會凡其儀文節目之間必須斟酌允當詳略得中然後始可以行之簡易傳之悠久臣等竊稽鄕飮之禮具載儀禮經文按而行之儀則燦然而夷考歷代史志損益不一者誠以時措通變之義不得不然也國朝五禮儀所載儀註參互古今之典章允爲昭代之成法則固無待乎別爲撰定而今此頒行之書旣已備載歷代儀節苟有傳雅好古之士自當就此而折衷闊狹推在於中外有司之臣對揚之如何至若鄕約之法昉於宋儒呂大勻而朱子取其文增損之宏綱旣具細目畢張誠萬世通行之良法也呂氏全文不傳於今而惟朱子增損之本載在大全集中則中廟十四年宣廟六年所頒鄕約之爲此本可推而知今遵祖宗朝故事以朱子增損呂氏鄕約頒布於四都八道而厥或風俗異宜推行有礙則只於鄕飮行禮之日略倣三代讀法之儀司正致詞之後別定有文辭者讀約文一遍俾各肅聽而退則亦可爲一擧兩得之道此則付諸道臣守宰使之參酌於時務之宜彌綸乎可行之方毋亟毋徐勿撓勿惰期無負朝家導禮迪敎之本意以此意知委於方伯居留之臣若夫京城之不可設法行之中廟朝聖訓昭揭寶鑑先正臣宋時烈亦有輦轂之下鄕約不着題之言誠使搢紳章甫相勖以禮相觀以善爰及庶民是則是傚則雖無鄕約之名而自有鄕約之實矣至於冠昏二禮造端托始爲聖王所重而邇來鄕曲之中鮮有備禮者雖緣俗習之漸降亦由聞見之固陋謹遵筵敎附載司馬氏書儀朱子家禮國朝五禮儀于編下俾遐邑僻里皆得以講而明之於是乎鄕禮之規模悉備節文咸秩于以孝悌興而禮讓作丕變之風指日可待開印日子問于日官則今三月二十四日爲吉云以此日擧行之意分付鑄字所何如傳曰允
정조 21년
李晩秀以壯勇營言啓曰壯勇衛入番乃是宿衛將校比諸禁軍關係較重則軍物點考與勞問之節依禁軍例承旨擧行似爲得宜而昨冬一番擧行之後尙未有一定之式或因特敎而承旨擧行或因前例而本營將官擧行苟且斑駁不成事面此後則壯勇衛軍物點考一依禁軍例每年四季朔軍士房承旨稟旨進去以爲點閱勞問事定式施行何如傳曰允
정조 21년
右議政李秉模疏曰伏以臣自膺重卜之命一味縮伏若無聞知不知者疑其逋慢知者愍其病甚其實皆非也若臣之意世必有不泯之公議起而斥之不須當者辭免而後獲免也側聽已久尙未有聞反侈昨日十行之溫諭責膺命之豈容暫緩誨稱塞之勉盡其方臣左右失圖跼蹐靡騁略將附奏之辭仰陳衷曲之私誠薄語拙雖不足以感至尊之聽區區切至之情亦庶幾聖鑑之俯燭矣臣至庸至陋無才無學茅蹊之塞無有開豁通明之隙樗質之散莫適方圓精粗之用使臣自爲之評直不過迷鈍譾劣而止耳向來中書之伴食尙不覺其背汗而面騂何幸數年以來優閒散地送桑楡之餘景時承起居近日月之淸光涯分志願千萬滿足而亦自幸趁此暇日粗窺經傳收拾已放之心以復一分本然之體則是眞不報之報而可以游泳於範世陶俗之化矣不意則哲之明又有遺照之地以其決不堪之器授以必不可之任臣雖愚昧固知聖心非不畢燭其如此特以適有缺矣曾所經矣姑且縻之以施其洗拂陶鑄之恩深仁厚渥實有言所不能喩者臣非木石寧不感泣而顧其爲職非比庶僚可以暫伸叩謝旋請鐫改則臣之縮伏多日恭竢公議之來者其情亦窮且慽矣天地高厚無物不遂保之於前者如彼其勤而獨不可全之於後以卒其生成乎然此以臣之私計而言不敢拖長其說請就國家大體而論之臣聞致治之道惟在得人得人之要惟在置相上之爲名德次之爲事功末之爲救時之才泰山喬嶽不見運動而功利及物之謂名德明國家之典章洞民物之情僞做時勝似說時事到從而手到之事功通敏練達方便運用雖乏立經振紀之謨足備牽架補漏之需者卽不害爲救時之才也無一於此相非其相與其苟然充位不如曠其位而待其人歷溯數千年來不得其人而國能爲國者蓋未之有也惟我殿下集千聖之傳順萬物之情神功不宰至化旁流若無待於區區承佐之功而天無獨運之理聖有惟人之訓以千里封疆之大豈不能得一於三者之中以成徯志之治也臣於平日每以此暗祝而默禱今因祈免之章輒敢獻其愚衷伏乞聖明淵然深思亟求賢德以副輿望仍鐫臣名於枚卜之列俾無再誤恩命仰累聖知朝野幸甚臣無任云云答曰省疏具悉卿懇昨於敦勉之行略提期待之意而其要不過曰稱塞二箇字也予意在於朝象帖然卿何以稱予意予望欲使士夫粹然卿何以塞予望恤民也懲貪也足食也凡此等事亦無非予之意望中一事事事須念稱塞之方則公私之幸孰大於此至於疏中引免過矣不能制未然於年前任其奸萌豈輔相之責也時予之咎且況旣覺之後拉如朽而摧如枯掃淸氛塵特一反掌間事今何必更有提說以汚齒牙間乎卿須安心卽起視事仍傳曰此批答遣史官傳諭
정조 21년
丁巳三月二十一日午時上御重熙堂右副承旨入侍時右副承旨李肇源假注書李弘謙記事官金景煥記注官金良倜以次進伏訖上命書右議政李秉模疏批訖仍命退承史以次退出
정조 21년
丁巳三月二十一日未時上御便殿來待諸臣入侍時行左承旨李晩秀假注書洪樂浚記事官金景煥記注官金良倜行禮曹判書閔鍾顯原任提學徐龍輔原任待敎徐有榘以次進伏訖上覽鄕約通儀草本敎鍾顯曰鄕飮鄕約儀式尙未完就須從速爲之好矣而鄕飮鄕約同作一編則何如鍾顯曰旣是鄕禮之事編爲一冊甚好矣上曰孝親敬長之道始於冠昏固是鄕禮中一事今此附錄者果好矣上曰以歲初綸音弁爲卷首何如鍾顯曰事體當以綸音爲卷首矣上曰鄕射亦載於五禮儀乎鍾顯曰雖有之而甚草略矣上曰朱子鄕約可爲後世儀則而我國先正鄕約只可見其槪略矣龍輔曰朱子鄕約亦已抄錄于讀約文矣鍾顯曰歷代所定竝當入錄而金安國鄕約亦可載錄矣上曰先正宋浚吉所言鄕約事亦皆可錄於總序而其他無弊格例皆錄於條記中甚好矣有榘曰古今議論甚多不可盡錄而儀禮及國朝儀禮當作原編至於禮曹草記亦當收錄矣上曰鄕飮鄕射圖式別無可觀拔去無妨矣有榘曰鄕飮鄕射旣有位次之可據圖式恐不可無矣上曰條記禮判速爲製出而儀式盡付待敎詳爲刪正趁今二十四日始印可也上曰顧今禮壞樂缺在後人則當述而不作而方伯守宰若有好古者必當取以爲法豈不美哉且於鄕飮之日又行鄕約甚好旣異於朝廷典禮凡其節目任其闊狹無妨矣至於京城則不待儀式而自有禮節之可觀故先正宋時烈答某人書亦有京中則不必行鄕約之說而至若鄕谷則文獻未備以此取式庶可補化俗之政矣上曰三綱行實圖板木太薄不過印數千件易致剝落是可惜也晩秀曰板木果有太薄之歎矣上曰八子百選懸吐今至幾編乎晩秀曰史記英選今方懸吐故八子百選姑未畢懸矣命退諸臣以次退出
정조 21년
行都承旨徐邁修病行左承旨李晩秀坐行右承旨李益運坐左副承旨李勉兢坐直右副承旨李肇源坐同副承旨李日運坐直注書柳遠鳴病一員未差假注書洪樂浚仕李弘謙仕直事變假注書許栮仕
정조 21년
李勉兢啓曰明日再明日英陵忌辰祭齋戒正日相値視事頉稟之意敢啓傳曰知道
정조 21년
李勉兢啓曰專經文臣殿講解凍後更稟事命下矣以何日爲之乎敢稟傳曰來月專經講同爲設行可也
정조 21년
李日運啓曰大司憲金載瓚牌不進掌令趙彦哲洪彦燮持平金壽祖鄭宗魯在外執義未差監察茶時之意敢啓傳曰知道
정조 21년
以平安兵使任嵂狀啓楚山府赴防宣傳官李亨謙試射事傳于李益運曰分揀上送事回諭
정조 21년
以尹秤李祉亨囚單子傳于李日運曰汰職稍過而昨日擧措則不可仍其任他司口傳相換附過放送
정조 21년
吏曹口傳政事刑曹正郞尹秤永陵令李喆祚相換刑曹佐郞李祉亨掌樂主簿李在翼相換
정조 21년
李日運以兵曹言啓曰去二月二十八日傳曰專經武臣試射武兼元道英鐵箭三矢俱越一百六十步曺慶信二矢俱越一百六十步訓鍊判官待窠陞敍此後朔試射此兩人除柳葉箭片箭騎芻只以鐵箭一技試取過百五十步則草記事分付以爲奬勸之地事命下矣臣於今日朔試射時元道英等只以鐵箭試取則武臣兼宣傳官元道英一矢一百六十八步二矢一百七十步三矢一百六十步曺慶信一矢一百五十三步二矢一百五十二步三矢一百五十一步矣敢啓傳曰知道元道英之近二百步壯矣僉正加設陞敍可也
정조 21년
李日運以兵曹言啓曰今三月二十二日各廳堂下武臣朔試時都摠府經歷金儀祥李商岳都事呂文永中樞府都事李厚重訓鍊院僉正元永厚趙鎮祿李聖濂主簿金尙裕高厚鎮奉事洪重起部將白光儀等俱未滿四中各決棍十度部將鄭德昌無分依定式汰去至於呈辭受由及身病之類退試姑爲懸頉以入之意敢啓傳曰知道
정조 21년
李益運以兵曹言啓曰卽接西所衛將尹行頤牒報則泰秋門東邊大松三株今因風雨拔根顚仆云待晴令該所依例斫去之意敢啓傳曰允
정조 21년
丁巳三月二十二日辰時上御誠正閣諸承旨持公事入侍時行右承旨李益運左副承旨李勉兢右副承旨李肇源同副承旨李日運假注書洪樂浚李弘謙記事官金景煥記注官金良倜檢校待敎徐有榘以次進伏訖上曰無公事房先退勉兢肇源日運退出益運讀奏全羅監司徐鼎修狀啓雲峯縣反庫事命書判付上命書傳敎曰應製入格儒生二十四日待令敎有榘曰校準之役今幾爲之乎有榘曰期趁再明日盡爲矣仍命退諸臣以次退出
정조 21년
丁巳三月二十二日午時上御重熙堂右副承旨入侍時右副承旨李肇源假注書李弘謙記事官金景煥記注官金良倜以次進伏訖上曰校準之役今幾爲之乎肇源曰盡準矣上曰以懸吐事承旨昨冬看得經書一帙今春又閱史記一帙雖似賢勞溫故知新似勝於無事閑坐矣肇源曰然矣仍命退承史以次退出
정조 21년
行都承旨徐邁修坐行左承旨李晩秀坐行右承旨李益運坐直左副承旨李勉兢坐右副承旨李肇源坐直同副承旨李日運坐注書柳遠鳴病一員未差假注書洪樂浚仕李弘謙仕直事變假注書許栮仕
정조 21년
李日運啓曰行大司憲金載瓚呈辭掌令趙彦哲洪彦燮持平金壽祖鄭宗魯在外執義未差監察茶時之意敢啓傳曰知道
정조 21년
徐邁修啓曰吏曹參判徐龍輔除拜後過三日不爲出肅依定式推考警責仍卽牌招何如傳曰允
정조 21년
徐邁修啓曰假注書洪樂浚身病猝重勢難察任今姑改差何如傳曰允
정조 21년
傳于李肇源曰工房承旨入侍
정조 21년
傳于李日運曰同副承旨入侍
정조 21년
洪樂浚改差代以洪命周爲假注書
정조 21년
以咸鏡監司趙尙鎮狀啓咸興本宮豐沛樓間多腐傷嚴飭逢授官使之從速完役事傳于李勉兢曰新伯到任後進詣奉室待始役亦爲時時奉審始役畢役這卽狀聞而逢授官處嚴飭凡係一毫貽弊於民邑者使之照檢釐正俾無如前亂雜之弊事令廟堂分付該道
정조 21년
李勉兢以檢校待敎徐有榘意啓曰今三月朔新舊選抄啓文臣親試及試射以何日擧行乎敢稟傳曰明日爲之
정조 21년
徐邁修以吏曹言啓曰今此明陵忌辰祭獻官前判書金思穆時無職名令該曹口傳付軍職何如傳曰允
정조 21년
兵曹口傳政事大護軍單金思穆
정조 21년
李益運以壯勇營言啓曰明日卽本營中日日次而兼中軍善騎別將李潤謙以副摠管入直摠府不得擧行何以爲之乎敢稟傳曰摠管非入侍則例不得下廳而中日處所異於闕外晝仕草記亦不可爲之此後本營中日進去時則令府郞轉稟政院進去事定式可也
정조 21년
李益運以訓鍊都監言啓曰今三月二十四日應製入格儒生入來時因兵曹節目北營入直標下軍三十名依定式除標信除出千摠李煜把摠李仁默率領集春門外把守事畢後還入直所之意敢啓傳曰知道
정조 21년
丁巳三月二十三日辰時上御重熙堂禮房承旨兵房承旨工房承旨同副承旨入侍時行右承旨李益運左副承旨李勉兢右副承旨李肇源同副承旨李日運假注書洪樂浚李弘謙記事官金景煥記注官金良倜以次進伏訖上敎勉兢曰明日明陵獻官以大護軍金思穆塡差可也又敎曰朱書懸吐之役承旨等須各着意爲之而吐懸後亦卽這這詳準無或有疎漏草率之弊可也敎樂浚曰聞八子百選重臣曾有懸吐云故此冊俄者出送爾家矣爾則許遞不待差代卽爲出去以此意言于重臣從速懸吐後爾持入可也樂浚承命退出弘謙進伏仍命退承史以次退出
정조 21년
丁巳三月二十三日辰時上御便殿左承旨入侍時左承旨李晩秀假注書李弘謙記事官金景煥記注官金良倜抄啓文臣金近淳曺錫中以次進伏訖上曰懸吐之役今幾爲之乎近淳曰今日內似未及訖工矣上曰不必以速訖爲意須於一吐之懸惟觀文理之順各別詳審爲之可也大抵此與經筵吐有異經筵吐則主其吟咏故吐數而誦便此則不然從其句語之接屬不能無闊略精簡之不同者有如而字則字之下屬者此也御定冊子旣已自別而將爲傳後之資則豈於一字一吐容或泛忽乎惟當字字看準行行尋繹以爲開卷瞭然好矣仍命退諸臣以次退出
정조 21년
丁巳三月二十三日酉時上御便殿右副承旨入侍時右副承旨李肇源假注書李弘謙記事官金景煥記注官金良倜以次進伏訖上曰朱書看準幾許爲之乎肇源曰四次詳準矣上曰須與諸文臣明日更爲尋繹無或有疎漏之弊可也肇源曰明日試射相値何以爲之乎上曰同副留院使之校準好矣仍命退承史以次退出
정조 21년
行都承旨徐邁修坐行左承旨李晩秀坐行右承旨柳焵坐左副承旨李勉兢坐直右副承旨李肇源坐同副承旨李日運坐直注書柳遠鳴病一員未差假注書洪命周仕直李弘謙仕事變假注書許栮仕
정조 21년
李勉兢啓曰明日再明日明陵忌辰祭齋戒正日相値視事頉稟之意敢啓傳曰知道
정조 21년
李勉兢啓曰行禮曹判書閔鍾顯依下敎來待矣傳曰入侍
정조 21년
傳于李晩秀曰整理儀軌慈宮內入一件內入三十件又內入一件西庫十件園所齋室一件景慕宮齋室一件華城行宮一件內閣外奎章閣五處史庫整理所承政院弘文館侍講院備邊司壯勇營訓鍊都監禁衛營御營廳摠戎廳戶曹禮曹兵曹京畿監營華城府廣州府始興縣果川縣各藏一件摠理大臣蔡濟恭整理堂上徐有防李時秀徐有大徐龍輔尹行恁整理郞廳洪守榮具膺李潞秀洪大榮金龍淳儀軌堂上鄭民始閔鍾顯李晩秀儀軌郞廳李始源金近淳外賓領議政洪樂性光恩副尉金箕性前同敦寧洪駿漢洪龍漢前都摠管洪樂任前都正洪樂倫開城留守趙鎮寬敦寧直長鄭漪行宮整理使趙心泰華城判官洪元燮城役都廳李儒敬校正抄啓文臣申絢曺錫中洪奭周各一件賜給
정조 21년
傳于李晩秀曰鄕禮合編印役將始內入三十件內閣十件玉堂二件春坊五件漢城府二件外奎章閣五處史庫政院堂后外閣成均館四學議政府備邊司六曹五部八道監營四都留守營三百三十州縣各藏一件時原任大臣閣臣校正禮堂抄啓文臣檢書官各一件賜給
정조 21년
傳于李勉兢曰坐直承旨入侍
정조 21년
傳于李勉兢曰書狀官入侍
정조 21년
承旨前望單子入之柳焵落點
정조 21년
李勉兢以整理儀軌廳定例堂上意啓曰園幸乙卯整理儀䡄印出始役吉日令日官池景喆推擇則今三月二十四日卯時爲吉云以此日時擧行之意敢啓傳曰知道
정조 21년
李日運以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 21년
李日運以二所巡廳言啓曰去夜二更一點量犯夜人幼學李旻秀鄭馹采竝執捉依例移送秋曹之意敢啓傳曰知道
정조 21년
兵曹啓目粘連黃海監司閔台爀矣軍伍旣曰闕點名數何論多少乎罷拿罪責只歸於無勢兩鎭將者烏在乎宣諭中嚴明黜陟振肅軍律之意哉道臣之推諉帥臣旣甚駭然而所謂守令初不擧論於道啓中者尤不成說推考罪杖八十收贖公罪施行何如奉敎依此律施行爲旀功議各減一等爲良如敎又啓目粘連黃海兵使李儒敬矣詰戎之政正操與官鎭門聚點係是一般則今此各邑鎭器械朽鈍之執頉軍兵闕點代點若是狼藉軍政疎忽不在多少執頉各邑鎭事當一體請罪而只以兩鎭將請勘者難免不審之失從重推考罪杖八十收贖公罪施行何如奉敎依此律施行爲旀功減一等爲良如敎
정조 21년
丁巳三月二十四日辰時上詣春塘臺抄啓文臣親試試射入格儒生同爲入侍時行都承旨徐邁修行右承旨李益運左副承旨李勉兢右副承旨李肇源假注書洪命周李弘謙記事官金景煥記注官金良倜以次侍立訖上具平戎服乘馬出萬八門保定門由明光門靑陽門詣春塘臺下馬陞御座親試試官原任直提學徐龍輔直提學李晩秀檢校直閣金勉柱原任直閣金祖淳南公轍試射試官二提學沈煥之兵曹參判李祖承行副護軍洪仁浩副護軍金啓洛金達淳等及應試抄啓文臣等行四拜禮訖上曰待令儒生次第進前呼名頒賞可也勉兢頒賞諸生以次祗受訖上曰居首以下進奏姓名可也洪志燮進奏姓名上曰爾做賦幾許乎志燮曰做三百首矣命退李英玉等以次進奏姓名命退上曰應射人皆令試射而抄啓文臣中不能開弦者皆書自不可也命書表題擬漢群臣賀丞相曹參聞園中吏舍醉歌呼及取酒歌呼相應和府中無事上曰禮曹判書入侍賤臣承命出傳與行禮曹判書閔鍾顯偕入進前上曰鄕禮通考卿今持入乎鍾顯曰持入矣上覽訖敎曰法制如是儘美而法不能徒行必待其人而後行所謂人存政擧者此也鄕約事故右相有惓惓之苦心設使鄕約行於今世抑其間不無有弊之慮矣鍾顯曰誠如聖敎矣先正臣李滉先正臣李珥禮安鄕約海州鄕約日前有略爲裁錄之敎而李文純鄕約則只是罰目李文成鄕約則更爲看詳則與朱子增損鄕約大同小異欲附書於其下則皆似架疊旣有內下冊子中兩先正設約事實則恐當以此該備入錄而似不必疊載矣上曰唯又敎曰禮曹草記中鄕飮酒設行之日使之兼讀鄕約文則可謂一擧兩得此亦付之方伯居留之臣俾爲兼行之意添入一段可也敎晩秀曰儀軌當爲速完儀軌堂上今日入來同爲監印可也晩秀曰尹行恁俄纔入來今方開印矣上曰今日始印當幾許爲之乎晩秀曰以今日旣擇吉故雖始印而不過以座目與擇日條先爲印出矣上曰抄啓文臣曺錫中亦爲進去監印而今日親試則追後製進可也命書榻敎曰抄啓文臣試射試官李時秀代二提學沈煥之爲之又命書傳敎曰今年園所植木時園令金履珪趙用鎮陞敍衛將李東協復職廣州判官金履鎬準職安城前同知安鎮福多年效勞倍於京校畿邑邊將待窠調用京校千圭錫林百春久勤旣近自當收用而崔錫輝邊將待窠卽爲差送李珍國則先捧承傳其餘依判下分等施賞而其中帖加今日內成給仍命退諸臣以次退出
정조 21년
丁巳三月二十四日申時上御重熙堂坐直承旨書狀官同爲入侍時左副承旨李勉兢假注書洪命周記事官金景煥金珍恪書狀官李翊模以次進伏訖上敎翊模曰遠路善爲往來一行亦皆無事幸矣古人出疆必有覘國之道今行所見何如翊模曰所聞未必皆信而近有兵憂湖南曰苗湖北曰匪苗已討平而匪則聚散無常連年用兵福康安征討而敗沒且蒙古在皇城者與滿人相婚故性情不甚鷙悍而其在邊鄙者皆是桀黠難制此爲將來之憂云矣上曰新皇帝登極後人心之嚮往何如翊模曰人心則無論大小擧皆洽然而太上皇年老多忌諱雖以曆書言之頒行之件雖書嘉慶宮中行用皆以乾隆年號印出通寶鑄出乾隆居七嘉慶居三云矣上曰昨年豐登彼境則比我國之農何如耶翊模曰無論國內外均爲大登矣命翊模先退勉兢曰書狀官李翊模時帶臺職而肅拜單子不書謝恩二字謂以有情勢故只爲還來肅拜兩殿肅單亦不竝呈臺諫體貌與他自別而乃爲此前古所無之事事甚駭然若於朝紙只書書狀官還來不書獻納肅拜至登筵席而終無去就必將大駭聽見臣意則肅單旣書實職雖無謝恩字實職肅拜自在其中以獻納謝恩施行出諸朝紙好矣上曰然矣以此書之使之兩殿肅拜可也勉兢曰狀啓事體所當愼重而卽見慶尙監司李亨元雨澤狀啓則油痕狼藉事甚未安雖不得不捧入而當該道臣推考何如上曰依爲之出擧條命書傳敎曰右承旨許遞前望單子入之待下批牌招察任仍命退承史以次退出
정조 21년
行都承旨徐邁修坐行左承旨李晩秀坐行右承旨柳焵坐左副承旨李勉兢坐直右副承旨李肇源坐直同副承旨李日運坐注書柳遠鳴病一員未差假注書洪命周仕李弘謙仕直事變假注書許栮仕
정조 21년
藥房提調臣金文淳副提調臣徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 21년
柳焵啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 21년
傳于李勉兢曰圖式編次之役已出草圖書禮判與廟司入侍
정조 21년
兵曹口傳政事以金尙澤爲僉知
정조 21년
事變假注書許栮書啓臣敬奉聖批馳往傳諭于南部薰陶坊政丞契議政府右議政李秉模所住處則以爲臣再上辭本一則煩猥之是懼一則體諒之是祈終朝踧踖益無所措卽又史官臨宣聖批勖哉勉旃之敎愈非臣所敢承當者惶隕恧蹙不知所達臣若有一分可强之勢初何敢爲屢瀆之計而衷情所發實非得已重以疾病纏身萬無蠢動之望自念冒控之罪輕虛縻之罪重無寧犯其輕而冀或不至於自速重戾惟有更暴苦懇仰請威罰云矣敢啓傳曰知道
정조 21년
柳焵以備邊司言啓曰頃因水原留守趙心泰所啓以華城府募接人家舍營建事京畿德積島所在松田材木合斫與否別定花梁僉使李海受使之摘奸以來矣聞其回告則本島材木本自鬱密棟樑椽木之可合取用者甚多而民情亦皆願斫云富戶募接今雖寢罷府內民戶拮据之際自多材木之入用處云趁農作方殷之前使之隨所入斫用之意本府留守及該道道臣處卽爲分付而材木斫運之際不可不以解事者主管其事花梁僉使李海受德積僉使吳興德令該曹口傳相換何如傳曰允農節不遠使之除朝辭星火赴任萬一妨農姑爲停役待秋擧行而以其樹木之蓊翳民情皆願斫除云故雖爲許施若於出浦之際致有民怨當該鎭將卽其地定配斷不可已此意嚴飭可也
정조 21년
兵曹口傳政事花梁僉使李海受德積僉使吳興德相換
정조 21년
右議政李秉模疏曰伏以臣之才不堪任之狀病又難强之形略有附陳於日前史官之回而愧懼嬰心病上添病數行文字亦無締搆之道一日二日以至于今逋慢之罪益無所逃竊念今之巽牘卽虞廷讓賢之遺意也堂陛雖截情志流通以賁明時禮遜之風豈不誠濟濟可象彬彬可觀而如或非所得爲而爲在所可已而不已是不幾於崇飾虛文坐要恩禮之歸乎宿齋以致其敬書思以備其遺卽人臣適公之禮而今欲處私室而控私懇奉咫尺之章望淸燕之覽其爲體之嚴謹爲擧之兢業當如何也臣雖不肖粗識斯義雖尋常請勘之語苟可以默而俟罪則未嘗敢隨人而冒瀆循例而張皇今玆煩籲之至再豈非有甚不獲已於其中而然哉日前聖批中誨諭條凡有五而以臣愚見則大綱領大頭腦乃在於士夫之粹然洪惟我朝文謨武烈聖繼神承敉寧億萬年無疆之基而左右倚毗之者士大夫也蕃蔽而維持之者士大夫也我殿下臨御數十年以來一念耿耿亦惟曰日親賢士大夫而已則宜其仁漸義摩風行草偃無大無小粹然一出於正而只緣頹俗難醫大義漸晦惟知窺覘鑽刺之爲能事不知廉恥操執之爲何物浸浸然入於莫可收拾之境苟有國耳公耳之人精白淬勵生死向前立心制事一切以第一義做去以矯積痼以洗舊染之流習則庶可以稱塞恩敎之萬一而朝象之帖然卽次第間事也恤民也懲貪也足食也將無往而不得其序以殿下明理之功豈有所未燭於此而乃反强僬僥以千勻之重是何異於反鑑而索照却步而求前也臣生晩詩禮之家素蔑師友之益愧古人不在溫飽之志負聖朝培養作成之恩汨汨半世碌碌無稱縱欲收斂心身補前日失學之工砥礪名檢作餘年報刹之圖其奈年已遲暮力不從心何哉每誦悲歎窮廬將復何及之語秖自憮然而竊傷也至於目下病情始因心血之驚動遂致痰濕之流注多般藥治近纔運動於房闥之間而餘氣牽引無望拜跪於軒墀之下雖在行公之時宜尋請告之單況敢扶舁而出自速失儀之罪乎以義則量而後入之戒參前倚衡以病則莫能陳力之由同朝共知伏乞聖明諒前懇之非出例讓察所患之實難驅策亟賜解免以幸國事仍治臣瀆擾之罪以安賤分千萬幸甚臣無任云云答曰省疏具悉卿懇初批揭以稱塞二字今又不欲以他說易之卿須勖哉勉旃辭本之再爲誠過矣安心卽起視事仍傳曰此批答遣史官傳諭
정조 21년
丁巳三月二十五日卯時上御重熙堂右副承旨入侍時右副承旨李肇源假注書李弘謙記事官金景煥記注官金良倜以次進伏訖上命書傳敎曰今日本陵獻官之特遣重臣仰體聖意也進詣後待晴奉審而局內諸陵則明日一體奉審書啓事分付畿營傳于明陵受香獻官處仍命退承史以次退出
정조 21년
丁巳三月二十五日辰時上御便殿左承旨入侍時行左承旨李晩秀假注書李弘謙記事官金景煥記注官金良倜以次進伏訖上曰備局副提調使之入來可也賤臣承命出傳上曰儀軌當速成今已始印乎晩秀曰昨日已爲開印矣仍命退承史以次退出
정조 21년
丁巳三月二十五日午時上御重熙堂禮房承旨禮曹判書廟司入侍時左副承旨李勉兢假注書洪命周記事官金景煥記注官金良倜禮曹判書閔鍾顯宗廟令安命遠金履禮直長李仁祐以次進伏訖上命鍾顯展進宗廟社稷祭享圖式上曰宗廟正殿圖宜安於正中且不必圖其各間更爲模寫可也又敎曰東西班之重行文武舞之竝立皆失本儀各幅又或有未盡處須詳細釐正至於典祀廳件則不必書儀註只以祭器及祭物次第成圖而每品每件下各書意義之所取皆以見於何書詳明註之使典祀官及廟官常目在之好矣社稷不稱臣故親祭時南向而終獻亦皆南向者殊非禮意此當釐正矣大享前不必草率成出須精密爲之也鍾顯曰社稷圖及典祀廳件雖未及成宗廟齋室件可趁大享前矣鍾顯曰寧陵局內沙汰處之已爲告由處則從便修改而其外事役浩大處則姑待秋成後始役矣上曰今當農節勢不得不待秋爲之而雖於未役之前若依日前下敎植抹木以受其沙鋪積薪以洩其水則小處可以漸完大處亦不至加汰以此知委於本陵官可也命鍾顯等先退上曰李翊模獻納肅拜果爲之耶勉兢曰昨日兩殿肅拜追後爲之矣命書傳敎曰圖式編役之使之看檢以年前本署儀軌編次之精密而然前令尹光濩令該曹爲先單付署令待窠陞實事分付仍命退承史以次退出
정조 21년
行都承旨李鼎揆在外行左承旨洪義榮未肅拜行右承旨李晩秀坐行左副承旨洪仁浩坐直右副承旨申耆坐直同副承旨李日運坐注書柳遠鳴病一員未差假注書洪命周仕李弘謙仕直事變假注書許栮仕
정조 21년
李晩秀啓曰明日常參經筵取稟傳曰停
정조 21년
李日運啓曰行大司憲金載瓚呈辭執義未差掌令趙彦哲洪彦燮持平金壽祖鄭宗魯在外監察茶時之意敢啓傳曰知道
정조 21년
傳于李日運曰右副承旨入侍
정조 21년
李日運以吏曹言啓曰卽接奉常寺牒報則以爲卒右議政尹蓍東諡號今日內議諡事命下矣本寺正當爲議諡而差祭在外未及上來卽速變通以爲擧行之地云奉常寺正金晦彬改差其代口傳備擬以入之意敢啓傳曰知道
정조 21년
吏曹口傳政事以鄭來百爲奉常正
정조 21년
傳于李日運曰政官牌招開政
정조 21년
以漢城府坐不坐單子傳于李日運曰在外堂上許遞今日政差出
정조 21년
李日運啓曰故右議政尹蓍東議諡今日當爲擧行而副應敎朴載淳未肅拜卽爲牌招何如傳曰允
정조 21년
李日運啓曰故右議政尹蓍東諡號署經今日當爲擧行兩司未肅拜呈告人員竝卽牌招未差之代今日政差出待下批仍卽牌招以爲備員署經之地何如傳曰允
정조 21년
行大護軍金思穆書啓臣於昨日受香出來之路伏奉傳敎下者進詣明陵奉審則陵上無頉丁字閣無頉碑閣無頉祭物祭器祭井精潔諸執事無頉又於今日詣敬陵奉審則陵上無頉丁字閣無頉碑閣無頉仍詣昌陵奉審則陵上無頉丁字閣無頉碑閣無頉仍詣翼陵奉審則陵上無頉丁字閣無頉碑閣無頉仍詣弘陵奉審則陵上無頉丁字閣無頉碑閣無頉仍詣順懷墓奉審則墓上無頉丁字閣無頉矣已經春奉審有頉修改爲日不多故更無頉處之意敢啓傳曰知道
정조 21년
有政吏批判書李秉鼎參判徐龍輔進參議李城輔在外同副承旨李日運進以李羽逵爲執義宋翼孝爲司諫權裕爲禮曹參判洪命浩爲左尹李基讓爲檢詳社稷令尹光濩單付事承傳兼執義李翊模冬至兼謝恩使書狀官減下
정조 21년
兵批判書權參判李祖承參議睦萬中病參知李景溟入直進行右承旨李晩秀進護軍單李益運
정조 21년
以大司諫洪聖淵牌不進推考傳旨傳于李日運曰與違牌獻納許遞今日政差出待下批一體牌招使之備員署經牌去來催促夜深前承牌
정조 21년
吏批再政以李泰永爲大司諫朴崙壽爲獻納故判府事尹塾贈右議政特贈議政之銜事承傳
정조 21년
傳于李日運曰右承旨入侍
정조 21년
傳于李日運曰酬應將至徹宵而必於今日取便申退萬萬可駭當該承旨李勉兢李肇源爲先遞差下義禁府推考待下敎捧供前望單子入之待下批牌招入直
정조 21년
承旨前望單子入之申耆洪仁浩落點
정조 21년
李日運啓曰行大司憲金載瓚大司諫李泰永司諫宋翼孝獻納朴崙壽牌不進推考傳旨及罷職傳旨令方捧入而故右議政尹蓍東諡號署經無以備員擧行何以爲之敢稟傳曰竝許遞夜漏向闌尙未備員其可經宵乎以在京無故人今日政卽爲擬入待下批牌招擧行